### NN 30/2026 (25.3.2026.), Obvezatne upute broj LS I – redoslijed izbornih radnji i tijek rokova na prijevremenim izborima članova Općinskog vijeća Općine Drenovci i Općinskog vijeća Općine Proložac

DRŽAVNO IZBORNO POVJERENSTVO REPUBLIKE HRVATSKE

365

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 18. ožujka 2026. donijelo je

OBVEZATNE UPUTE BROJ LS I

REDOSLIJED IZBORNIH RADNJI I TIJEK ROKOVA NA PRIJEVREMENIM IZBORIMA ČLANOVA OPĆINSKOG VIJEĆA OPĆINE DRENOVCI I OPĆINSKOG VIJEĆA OPĆINE PROLOŽAC

1. Odlukom Vlade Republike Hrvatske o raspisivanju prijevremenih izbora za članove Općinskog vijeća Općine Drenovci i Općinskog vijeća Općine Proložac, KLASA: 022-03/26-04/88, URBROJ: 50301-04/32-26-3, od 18. ožujka 2026., raspisani su prijevremeni izbori članova Općinskog vijeća Općine Drenovci i Općinskog vijeća Općine Proložac (dalje: prijevremeni izbori).

Odluka Vlade Republike Hrvatske stupa na snagu 26. ožujka 2026.

Prijevremeni izbori će se održati u nedjelju, 26. travnja 2026.

2. Rokovi teku od

27. ožujka 2026. u 00:00 sati.

3. Prijedlozi kandidacijskih lista za izbor članova Općinskog vijeća Općine Drenovci i prijedlozi kandidacijskih lista za izbor članova Općinskog vijeća Općine Proložac moraju prispjeti Općinskom izbornom povjerenstvu Općine Drenovci odnosno Općinskom izbornom povjerenstvu Općine Proložac (dalje: nadležno općinsko izborno povjerenstvo) u roku od 14 dana od dana stupanja na snagu odluke o raspisivanja prijevremenih izbora, dakle do

9. travnja 2026. do 24:00 sata.

(članak 21. stavak 1. Zakona)

4. Nadležno općinsko izborno povjerenstvo sastavit će i objaviti sve pravovaljano predložene kandidacijske liste i zbirnu listu za izbor članova Općinskog vijeća Općine Drenovci odnosno sve pravovaljano predložene kandidacijske liste i zbirnu listu za izbor članova Općinskog vijeća Općine Proložac (dalje: pravovaljane kandidacijske liste i zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Drenovci odnosno Općine Proložac u roku od 48 sati od isteka roka za kandidiranje, dakle do

11. travnja 2026. do 24:00 sata.

(članak 26. stavak 1. Zakona)

5. Nadležno općinsko izborno povjerenstvo dostavit će Državnom izbornom povjerenstvu pravovaljane kandidacijske liste i zbirnu listu radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

24. travnja 2026. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu ili kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 25. travnja 2026. u 00:00 sati

do 26. travnja 2026. u 19:00 sati.

(članak 35. stavak 3. Zakona)

8. Nadležno općinsko izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

10. travnja 2026. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena nadležnom općinskom izbornom povjerenstvu najkasnije 12 dana prije održavanja prijevremenih izbora, dakle do

13. travnja 2026. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnom općinskom izbornom povjerenstvu u zadanom roku, nadležno općinsko izborno povjerenstvo samostalno će odrediti članove biračkih odbora.

(članak 42. stavak 6. Zakona)

10. Nadležno općinsko izborno povjerenstvo mora imenovati članove biračkih odbora najkasnije 10 dana prije dana održavanja prijevremenih izbora, dakle do

15. travnja 2026. do 24:00 sata.

(članak 44. stavak 2. Zakona)

11. Glasovanje traje neprekidno

26. travnja 2026. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom nadležnom općinskom izbornom povjerenstvu, a najkasnije u roku od 12 sati od zatvaranja biračkih mjesta, dakle do

27. travnja 2026. do 7:00 sati.

(članak 65. Zakona)

13. Nadležno općinsko izborno povjerenstvo utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

27. travnja 2026. do 19:00 sati.

14. Kad nadležno općinsko izborno povjerenstvo utvrdi rezultate glasovanja, bez odgode će objaviti rezultate prijevremenih izbora sukladno zapisnicima o radu.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 26. ožujka 2026.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/26-01/3

Urbroj: 507-03/03-26-1

Zagreb, 18. ožujka 2026.

Potpredsjednik
 koji obavlja dužnost
 predsjednika Povjerenstva
 Damir Kontrec, v. r.